CELEX: 62022TN0246
Language: lt
Date: 2022-05-04 00:00:00
Title: Byla T-246/22: 2022 m. gegužės 4 d. pareikštas ieškinys byloje PGTEX Morocco / Komisija

2022 6 20   
            
            
               LT
            
            
               Europos Sąjungos oficialusis leidinys
            
            
               C 237/77
            
         
      2022 m. gegužės 4 d. pareikštas ieškinys byloje PGTEX Morocco / Komisija
      
      (Byla T-246/22)
      (2022/C 237/98)
      Proceso kalba: anglų
      
         Šalys
      
      
         Ieškovė: PGTEX Morocco (Tanžeras, Marokas), atstovaujama advokatų P. Vander Schueren ir T. Martin-Brieu
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  pripažinti ieškinį priimtinu;
               
            
                  —
               
               
                  panaikinti 2022 m. vasario 24 d. Komisijos įgyvendinimo reglamentą (ES) 2022/301, kuriuo galutinio kompensacinio muito, nustatyto Įgyvendinimo reglamentu (ES) 2020/776 tam tikroms importuojamoms Kinijos Liaudies Respublikos (KLR) kilmės austoms ir (arba) siūtoms stiklo pluošto medžiagoms (SPM), taikymas išplečiamas iš Maroko siunčiamoms importuojamoms SPM, deklaruojamoms arba nedeklaruojamoms kaip Maroko kilmės, ir baigiamas tyrimas dėl galimo kompensacinių priemonių, nustatytų Įgyvendinimo reglamentu (ES) 2020/776 importuojamoms Egipto kilmės SPM, vengimo importuojant iš Maroko siunčiamas SPM, deklaruojamas arba nedeklaruojamas kaip Maroko kilmės (ginčijamas reglamentas) (1), kiek jis susijęs su ieškove; ir
               
            
                  —
               
               
                  nurodyti atsakovei padengti išlaidas, kurias ieškovė patyrė per šį procesą.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi penkiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad atsakovė pažeidė Europos ir Viduržemio jūros regiono šalių susitarimą, steigiantį Europos Bendrijų bei jų valstybių narių ir Maroko Karalystės asociaciją (Asociacijos susitarimas), Reglamento (ES) 2016/1037 (pagrindinis reglamentas) 33 straipsnį ir piktnaudžiavo įgaliojimais, kai nustatė kompensacinius muitus neatsižvelgdama į ieškovės eksportuojamų SPM lengvatinę Maroko kilmę.
               
            
                  2.
               
               
                  Antrasis ieškinio pagrindas grindžiamas tuo, kad atsakovė nenurodė motyvų, pažeidė ieškovės teisę į gynybą, teisę į gerą administravimą, padarė akivaizdžių vertinimo klaidų ir pažeidė pagrindinio reglamento 28 straipsnio 1 ir 3 dalis, taikydama faktines aplinkybes, kuriomis remiamasi prieš ieškovę.
               
            
                  3.
               
               
                  Trečiasis ieškinio pagrindas grindžiamas tuo, kad atsakovė padarė akivaizdžių vertinimo klaidų ir pažeidė teisę į gerą administravimą ir pagrindinio reglamento 23 straipsnio 3 dalį, kai padarė išvadą, kad nebuvo pakankamos priežasties ar ekonominio pagrindo įsteigti ieškovę.
               
            
                  4.
               
               
                  Ketvirtasis ieškinio pagrindas grindžiamas tuo, kad atsakovė padarė akivaizdžių vertinimo klaidų ir pažeidė teisę į gerą administravimą, nediskriminavimo bei vienodo požiūrio principus ir pagrindinio reglamento 23 straipsnio 3 dalį, kai rėmėsi išvada, kad Maroke vykdomas gamybos procesas yra „surinkimo operacija“.
               
            
                  5.
               
               
                  Penktasis ieškinio pagrindas grindžiamas tuo, kad atsakovė padarė akivaizdžių vertinimo klaidų ir pažeidė pagrindinio antisubsidijų reglamento 23 straipsnio 3 dalį, kai padarė išvadą, kad ieškovės SPM tebetaikomos Kinijos SPM gamintojams teikiamos subsidijos.
               
            
         (1)  OL L 46, 2022, p. 31.